બપોરે ૩.૩૦થી ઓસી.-પાક અને સાંજે ૭.૩૦થી ભારત-દ.આફ્રિકા
આજે ભારતની વર્લ્ડકપની આશા જીવંત રહે છે કે નહીં તેનો ફેંસલો
ભારતની મેચનું પરિણામ આવે પછી જ સેમિફાઈનલિસ્ટ નક્કી થશે ઃ ચારેય ટીમોની હજુ આશા જીવંત
કોલંબો, તા. ૧
આવતીકાલે ભારત ટ્વેન્ટી-૨૦ વર્લ્ડકપની સેમિફાઈનલમાં પ્રવેશે છે કે ફેંકાઈ જાય છે તે માટેનો નિર્ણાયક દિવસ છે. ઓસ્ટ્રેલિયા અને પાકિસ્તાન બપોરે ૩.૩૦થી ટકરાશે. જો પાકિસ્તાન હારશે અને ભારત સાંજે ૭.૩૦થી રમાનાર સાઉથ આફ્રિકા સામેની મેચ જીતશે તે સાથે જ સેમિફાઈનલમાં પ્રવેશશે. પાકિસ્તાન ઓસ્ટ્રેલિયા સામે હારે કે જીતે પણ, સેમિફાઈનલિસ્ટ ભારત-સાઉથ આફ્રિકા વચ્ચેના પરિણામ પછી જ સ્પષ્ટ બનશે.
ભારતે પાકિસ્તાનને જે રીતે હરાવ્યું છે તે જોતા સાઉથ આફ્રિકાને હરાવવાનો જુસ્સો બુલંદ છે છતાં સાઉથ આફ્રિકા પાક. કરતા વધુ મજબુત, ઓલરાઉન્ડ અને પડકારજનક છે.
આવતીકાલની મેચના પરિણામોના સમિકરણો માંડવા રસપ્રદ છે. ઓસ્ટ્રેલિયા અને પાકિસ્તાન વચ્ચે આવતીકાલે બપોરે ૩.૩૦થી મેચ રમાશે. આ મેચના પરિણામ પર ભારતની નજર રહેશે.
જો ઓસ્ટ્રેલિયા જીતે તો
જો ઓસ્ટ્રેલિયા જીતે અને પાકિસ્તાન હારે તો ઓસ્ટ્રેલિયા સુપર એઈટની ત્રણેય મેચ જીતીને સેમિફાઈનલમાં પ્રવેશે. પાકિસ્તાન ત્રણમાંથી એક વિજય સાથે રહે. પાકિસ્તાને તેની સેમિફાઈનલની શક્યતા માટે રાત્રે ૭.૩૦થી રમાનાર ભારત અને સાઉથ આફ્રિકાની મેચના પરિણામ પર નજર રાખવી પડે.
ઓસ્ટ્રેલિયા હારે તો
ઓસ્ટ્રેલિયા હારે તો ઓસ્ટ્રેલિયા અને પાકિસ્તાન બંને ત્રણમાંથી બે-બે મેચ જીતીને ગુ્રપ મેચ પુરી કરે. આવા સંજોગોમાં ભારતે સાઉથ આફ્રિકાને હરાવવું જ પડે. તો જ ઓસ્ટ્રેલિયા-પાકિસ્તાન અને ભારત ત્રણમાંથી બે વિજય સાથે સમાન પોઈન્ટ પર રહે અને જેનો નેટ રન વધુ હોય તે બે ટીમો સેમિફાઈનલમાં પ્રવેશે.
પાક અને ભારત બંને હારે તો
જો ઓસ્ટ્રેલિયા સામે પાકિસ્તાન અને સાઉથ આફ્રિકા સામે ભારત હારી જાય તો ઓસ્ટ્રેલિયા ત્રણેય મેચ જીતીને સેમિફાઈનલમાં પ્રવેશે પણ આવા સંજોગોમાં પાકિસ્તાન ભારત અને હવે સાઉથ આફ્રિકાએ પણ ભારતને હરાવ્યું હોઈ ત્રણેય ટીમ તેમની ત્રણ ગુ્રપ મેચોમાંથી એક-એક વિજય સાથે સમાન પોઈન્ટ પર રહે. આવે વખતે સમાન પોઈન્ટ ધરાવતી ત્રણેય ટીમમાંથી વધુ નેટ રન રેટ ધરાવતી બે ટીમો આગેકૂચ કરે.
ભારતઃ ગંભીર, સેહવાગ, કોહલી, યુવરાજ, રૈના, રોહિત શર્મા, ધોની (વિકેટકિપર, કેપ્ટન), ઈરફાન પઠાણ, અશ્વીન, બાલાજી, ઝાહિરખાન, હરભજન, ચાવલા, ડીંડા, તિવારી.
સાઉથ આફ્રિકા ઃ ડી'વીલીયર્સ (કેપ્ટન, વિકેટ કિપર), અમલા, લેવી, કાલિસ, બેહરાદીન, બોથા, ડયુમિનિ, ડુપ્લેસીસ, સ્ટેન, પીટરસન, એ. મોર્કેલ, એમ. મોર્કેલ, ઓન્ટોંગ, પાર્નેલ, સોત્સોબે